謁白帝廟
作者：張俞
朝代：宋

paragraphs: 孤山扞江口，上有白帝祠。
橫視天下險，萬流皆俯窺。
古殿鎖神物，悲風出陰帷。
天昏瓦棟折，狐鼠亦生威。
優巫日鼓舞，鬼怪生奔馳。
雷霆卷蛟窟，雹火燒松枝。
入戶精魄動，有如陰兵隨。
吁哉漢盜亂，海內遂崩離。
赤龍始潛躍，逐鹿過秦時。
公孫奮神劍，定蜀圖安危。
隴坻開北戶，荆門啟東陲。
長驅百萬衆，日鬭天下師。
羣豪插羽翼，與漢爭雄雌。
兩帝不並立，興亡良可悲。
天運雖有在，聖賢豈無爲。
昭皇攬英傑，襲軌奄重基。
風雲共浩蕩，千古餘寒碑。
威神竟不沒，萬里震南夷。